KARANSÉN 9
Irmiya ma a makun Yahuwa la kô ma
Wati dôlu la mɔɔlu di an mayɛlɛ ni wô tɛ ka mɔnɛ an ma ni an ka Yahuwa la kô fɔ élu ɲɛ. Wô disé a kɛla an ɲé fara Alla la kô fɔla. Wô ma i masɔrɔn munun ? — Kitabu yé kamérén dô la kô yirala an na, a yé a yirala kô Alla tun diyani kamérén wô ɲɛ, kɔni a tun bara sɛ Alla la kuman fɔla. Élu tun yé a fɔla a ma kô Irmiya. An ɲé dô la anna lɔnniya kan ka bɛn ala kôkɛɲan ma.
Irmiya tun yé kamérén di wati mɛn na, Yahuwa ka a fɔ a ɲɛ kô a yé mɔɔlu lali kôsa élu yé fara kôdju kɛla. Wô kɛ kô gbɛlɛman tɛrɛ Irmiya ma kamasɔrɔn a tun yé silanna. A ka a fɔ Yahuwa ɲɛ : « N ma lɔn n di mɛn fɔ. Dénni lé n di. » Kɔni Yahuwa ka a fɔ a ɲɛ kô : « I kana silan. N di i madɛmɛn. »
Wô rɔ Irmiya ka mɔɔlu lali damina, ka a fɔ élu ɲɛ kô ni élu ma élula kôkɛɲan mafalin, sariya tun di la élu kan. Ilé ɲanan, Irmiya ka mɛn fɔ mɔɔ wôlu ka wô kɛ ? — Élu ma wô kɛ. Élu ka a mayɛlɛ, ka mɔnɛ a ma. Dôlu yɛrɛ tun yé afɛ ka a faa ! Ilé ɲanan, wô ka mun kɛ Irmiya la ? — A silanni tɛrɛ, a ka fɔ : « N téna Yahuwa la kô fɔla butun. » Kɔni a ka lalili daboloka ? — A ma a daboloka.Yahuwa diyani baa lé tɛrɛ a ɲɛ, a tun tɛ sé ka a makun Yahuwa la kô ma. Yahuwa ka Irmiya lakanda, kamasɔrɔn a ma kawandili daboloka.
Tɔmaséréya rɔ, kɛɛ djuyani dôlu ka Irmiya labén kɔlɔn djan dô kɔnɔ. Bɔɔ lé tɛrɛ kɔlɔn wô kɔnɔ. Damuninfén ni djii tun tɛ a bolo. Kɛɛ wôlu tun yé afɛ ka Irmiya to yén kôsa a yé saa. Kɔni Yahuwa ka a lakisi !
Irmiya la tɔmaséré disé mun yirala i la ? — Irmiya tɛrɛ silanna wati dôlu la, kɔni a ma makun Yahuwa la kô ma. Ni i yé Yahuwa la kô ɲafɔla, dôlu disé i mayɛlɛla ni wô tɛ ka mɔnɛ i ma. Wô rɔ, i di malôya Yahuwa kumankan laséla mɔɔlu ma, ni wô tɛ wô di i masilan. Kɔni i ma kan ka i makun Yahuwa la kô ma. A di i madɛmɛn yoo a ka Irmiya madɛmɛn ɲamɛn.
MƐNLU KARAN ILA KITABU KƆNƆ
Irmiya 1:4-8 ; 20:7-9 ; 26:8-19, 24 ; 38:6-13, TMN
min_Latn bam_Latn bam_Latn bam_Latn bam_Latn bam_Latn bam_Latn dyu_Latn hau_Latn